Къалэнхэр яубзыху
Кисловодск къалэм иджыблагъэ щекIуэкIащ волонтер зэщIэхъееныгъэм зегъэужьыным теухуа щIыналъэ форум. Ар къызэригъэпэщащ «ЩIалэгъуалэ проектхэм я центр» бюджет IуэхущIапIэу Ставрополь крайм щыIэм.
ЗэIущIэр зытеухуауэ щытар волонтер зэщIэхъееныгъэхэм нэхъри зегъэужьынырщ, щIалэгъуалэр абы хэшэнырщ, апхуэдэ зэгухьэныгъэхэр я лэжьыгъэм и пIалъэкIэ зэхъуэжэнырщ.
Форумым и къызэгъэпэщакIуэхэм зэрыжаIамкIэ, нобэ къэралым зэманым къыхуегъэув жылагъуэми властым и органхэми социальнэ гугъуехьхэр зэфIахын папщIэ волонтер зэщIэхъееныгъэхэм зегъэужьыным гулъытэ нэхъыбэ хуэщIыпхъэу. Абы папщIэ, щIыналъэхэм щызэхэт жылагъуэ зэгухьэныгъэхэмрэ щIыпIэ властхэмрэ зэрыубыду, Iуэхур ягъэкIуэтэн хуейщ.
Кавказ Ищхъэрэ федеральнэ щIыналъэм и хэгъуэгу псоми щыщ волонтер гупхэр зэIущIэм хэтащ. Къэбэрдей-Балъкъэрым икIащ щIалэгъуалэ нэхъ жыджэр дыдэхэр зыхэт, Ульбашевэ Джамиля зи унафэщI «Волонтер-07» зэгухьэныгъэр. «Волонтерыр фIым хуэплъэ, Iуэху щхьэпэ зэфIэзых цIыхуу зэрыщытыр, ар къэралым и социально-экономикэ зыужьыныгъэм сэбэп зэрыхуэхъуфынур цIыхухэм зыхедгъэщIэнырщ ди къалэн нэхъыщхьэр. АбыкIэ сэбэпынагъ куэд къызыпэкIуэщ мыпхуэдэ зэIущIэхэр», — жиIащ Ульбашевэм.
Форумым ныбжьыщIэхэр щызэхьэзэхуащ, нобэ япэ ирагъэщ Iуэхугъуэхэм ехьэлIауэ джэгу-зэпеуэхэр, дерсхэр екIуэкIащ. ЗэIущIэм хэта волонтерхэм Кисловодск къалэм жыгхэр щыхасащ, — дызэрыт илъэсыр дыкъэзыухъурехь дунейр хъумэным хухэхауэ зэрыщытыр цIыхухэм ягу къагъэкIыжу. Форумым зыкъыщызыгъэлъэгъуа псоми сертификатхэр иратащ.
Шыпш Даянэ.
